Vrae oor sanitêre ware van R40 miljoen aan skoleArgieffoto Die KwaZulu-Natalse departement van basiese onderwys is Dinsdag bevraagteken oor sy besluit om sanitêre ware wat miljoene rande beloop aan leerders te verskaf. Die departement het voor die finanskomitee verskyn as deel van begrotingsverhore in die KwaZulu-Natalse wetgewer. Dit het daar aan die lig gekom dat die departement in die finansiële jaar 2017-’18 altesaam R40 miljoen aan sanitêre ware vir leerders by skole in die provinsie bestee het. Nonzwakazi Swartbooi het gesê die departement moet eerder aandag gee aan dringender kwessies soos die voorsiening van ondersteuningsmateriaal aan leerders en die aanstelling van meer onderwysers. “Julle kan nie vir ons sê julle het baie vakante poste en dan gaan bestee julle miljoene rande aan sanitêre ware nie,” het sy gesê. Dit het ook aan die lig gekom dat daar ŉ oormaat sanitêre ware aan skole voorsien is en van die voorraad word in skoolbiblioteke oor die hele provinsie geberg. In ander gevalle is daar sanitêre ware aan jong leerders voorsien. “Wat moet ŉ graad 1-leerder met sanitêre ware doen?” het Swartbooi gevra. Maggie Govender, nog ŉ komiteelid, het gesê die komitee is nie gekant teen die voorsiening van sanitêre ware aan leerders wat dit nodig het nie, maar glo dit kan deur ander departemente hanteer word. “Ons het die departement van gesondheid, asook die departement van maatskaplike ontwikkeling genader en hulle is die gepaste departemente om hierdie funksie uit te voer,” het sy gesê. Dr. Enoch Nzama, hoof van die departement, het aan die komitee gesê ŉ ondersoek is reeds aan die gang om te bepaal “wat fout gegaan het” dat daar ŉ ooraanbod van sanitêre ware aan skole gestuur is. Sipho Nkosi, die komiteevoorsitter, het gesê die ooraanbod van sanitêre ware vestig die aanname dat die stelsel korrup is.